Marosz, Ján, poslanec NR SR (2017-05-19):
Ďakujem za slovo. Vážený predsedajúci, vážení prítomní, dovoľte, aby som len stručne zopakoval naše výhrady, naše protiargumenty, ktoré hovoria, aby sme neprijali tento zákon. Poukážem na to, že príčinu, že prečo odmietame sanovať manažérske zlyhanie Národnej diaľničnej spoločnosti siahnutím na ústavné práva občanov, siahnutím na majetkové práva občanov Slovenskej republiky. S našou argumentáciou, že naozaj sa tu jedná o manažérske zlyhanie NDS, sa stotožňuje aj Kancelária prezidenta, keď hovorí, že zefektívnenie procesu povoľovania výstavby vybraných diaľnic a ciest pre motorové vozidlá nemôže byť riešené takýmto spôsobom. Povedzme si, prečo vlastne prijímame tento zákon. Keď sme sa pána ministra pýtali, ukážte, kto sú tí desiati špekulanti, kvôli ktorým prijímame tento zákon, odpoveď sme nedostali. Ukážte nám aspoň katastrálne územie, povedzte, odpoveď sme nedostali. Keď sme sa pýtali, aké hrozia vlastne sankcie za to, že nestíhame vyvlastňovať pozemky, odpoveď sme nedostali. My sme si tieto fakty zistili, a teda zopakujem, zosumarizujem argumenty. Pokiaľ ide o vyvlastňovacie konania, tak aj v dnešný deň sú zhruba 80 vlastníci pozemkov pod D4 v katastri Ivanka pri Dunaji, ktorí práve týmto manažérskym zlyhaním NDS-ky dodnes nedostali riadne návrhy na vyvlastňovacie konanie. Pýtate sa prečo? Neviem. Kto za to zodpovedá? Viktor Stromček, resp. minister dopravy Árpád Érsek. Čiže toto je jeden problém, ktorý tam je. Druhý problém. Sú tam zhruba 4-5 zosnulí, ktorých protizákonne Národná diaľničná spoločnosť vyvlastňovala bez ohľadu na bežiace dedičské konania a bez ohľadu na oslovenie dedičov. Keď to títo dediči napadli, následne prokuratúra dala za pravdu týmto poškodeným občanom. Toto je ďalšia príčina časového sklzu, do ktorého sa NDS-ka dostala. Takže nemôžme hovoriť o nejakých špekulantoch, ktorí tu vydierajú štát vysokými sumami, ide tu o sanovanie manažérskych zlyhaní Národnej diaľničnej spoločnosti. Pripomeňme si ešte niektoré argumenty, ktoré nám prezidentská kancelária postúpila. Postup predkladateľa, ktorý v máji ´17 tvrdí, že praktický problém súvisiaci s prípravou a realizáciou individuálnej stavby je nevyhnutné riešiť novelou zákona v skrátenom legislatívnom konaní, je nutné označiť za zneužitie tejto formy legislatívneho procesu. Neexistujú žiadne zákonné dôvody, aby bol schválený zákon prijatý v skrátenom legislatívnom konaní, pretože nám nehrozia žiadne hrozby hospodárskych škôd. V dôvodovej správe k tomuto zákonu sa neuvádzajú žiadne konkrétne čísla, dáta, fakty, aké hospodárske škody nám hrozia. Ďalej prezidentská kancelária argumentuje ochranou pôdy ako predmetu vlastníckeho práva. Ďalší argument prezidentskej kancelárie je ten, že sa zavádza nový právny pojem inštitút predbežnej držby, ktorý legislatíva vôbec nepozná. A ZSR, zdravý sedliacky rozum, každému povie, že keď sa stavia diaľnica a na vašom pozemku začnú bagrovať, začnú robiť terénne úpravy, tak asi vám žiaden súd, žiaden ombudsman, nikto vám nepomôže dostať vašu poľnohospodársku pôdu do pôvodného stavu. Čiže je tu, je tu zjavne, zjavne poškodený občan už pri príprave tohto zákona. Nikto nepozerá na záujem občana, na jeho vlastnícke práva, valec zo Zlatej Idky je rozbehnutý, rýchlo, rýchlo treba stavať, treba betónovať, tak poďme do toho. Nikto nespochybňuje, že je potrebné robiť diaľnice, rýchlostné cesty. Na druhej strane sme opakovali, že aj táto D4 aj podľa analytikov nemá dostatočné opodstatnenie, ako niektorí hovoria, že začína nikde a končí nikde. Lebo, samozrejme, naplánované nie sú ďalšie tunely a podobne. Takže aj toto treba zobrať do úvahy, že za všetkým hľadajme betonársku loby, ktorú tu máme, čím viac stavať, čím viac betónovať, veľakrát nezmyselne vyvaľovať peniaze daňových poplatníkov; 1,9 mld. euro táto predmetná stavba D4. Takže na záver. Schválený zákon z týchto dôvodov zasiahol do podstaty a zmyslu základného práva vlastniť majetok, ktoré je zaručené čl. 20 ods. 1 až 4 ústavy. Vážení poslanci vládnej koalície, prosím vás, uvedomte sa, zobuďte sa, zamyslite sa, že kde pracujete, kde vás vlastne občania zvolili – do zákonodarného zboru. Máte si ctiť zákony, máte si ctiť ústavu a nie ich znásilňovať v prospech vopred prehratého boja na Ústavnom súde. Ďakujem.